الممثلة لبني أبيضار ما عجباتهاش الهضرة ديال الداعية حامد الإدريسي اللي قال باللي ما خاصش البنات يتخلطو مع الدراري في قسم واحد حيث المدارس ولاو فحال الماخور. كيفاش لبني أبيضار في تدوينة على حسابها على الفايس بوك قالت: السيد قالك حگا والواد حيت كاين فساد أخلاقي فالمدرسة المغربية من الأحسن الواحد يشد بنتو فالدار ويسد عليها وما يسيفطهاش للمدرسة لي صورها لينا سي الداعية فحال شي ماخور واللي بغاها تقرا يقريها فالدار أو عبر المراسلة داكشي ديال التاريخ والجغرافيا والتغذية. وتابعت الفنانة المثيرة للجدل: حيت بالنسبة لهاد السيد هيا غي مرا آش بغات بشي طب وبشي هندسة وبشي طيران! واش بغات بشي ديبلوم باش تنوض تخدم وتولي مستقلة ماديا ودير الگرون باش تولي عندها فلوسها فجيبها وتا هي كلمتها فالدار. واسترسلت ساخرة من دعوة الشيخ الإدريسي ما يمكنش آسيدي! العرض ديالها هو الأول والشرف ديالها هو الأول! والله ينعل بو شي قراية! شفتو العبقرية كي دايرة شفتو التفكير العميق كي داير.